Hassoumi Massaoudou. Hassoumi Massaoudou (; 1957-yil 22-oktyabrda tugʻilgan) — Niger siyosiy arbobi. 2013–2016-yillarda va 2021-yildan hozirgacha Niger tashqi ishlar vaziri. 2023-yilgi Nigerdagi davlat toʻntarishidan keyin oʻzini Niger prezidenti vazifasini bajaruvchi deb eʼlon qilgan. Siyosiy faoliyati. Massaoudou 1990-yilda Mahamadou Issoufou boshchiligida tuzilgan Niger demokratiyasi va sotsializmi uchun partiyasi asoschilaridan biri. 1990-yilning 23–24-dekabr kunlari partiyaning taʼsis kengashida Hassoumi Massaoudou partiyaning matbuot va tashviqot kotibi etib tayinlangan. Nigerda 1993-yil boʻlib oʻtgan ilk koʻppartiyaviy saylovdan keyin Mahamadou Issoufou boshchiligida koalitsion hukumat tuzilgan. Massaoudou aloqa, madaniyat, yoshlar va sport vaziri sifatida ushbu hukumat aʼzosiga aylandi. U 1994-yilning sentyabrida Mahamadou Issoufou bosh vazirlikni tark etguniga va partiya koalitsiyadan chiqquniga qadar mazkur lavozimda ishlab turdi. 1994-yilning 5-oktyaprida Nigerda yangi hukumat tuzildi. 1996-yilda Ibrahim Baré Maïnassara tomonidan harbiy toʻntarish amalga oshirilgach, oʻsha yilning 13-iyul kuni Hassoumi Massaoudou hibsga olingan, hibsda u jismoniy va ruhiy qiynoqlarga solingan. Massaoudou 1999-yil noyabrdagi parlament saylovida Milliy kengashga saylangan va keyingi saylovgacha parlament guruhining prezidenti vazifasini bajargan. 2004-yilda u Niger demokratiyasi va sotsializmi uchun partiyasi bosh kotibining birinchi oʻrinbosari lavozimida ishlagan. Massaoudou 2011-yilgi prezidentlik saylovida Mahamadou Issoufouning saylov kampaniyasini boshqargan. Issoufou saylovda yutib, 2011-yilning 7-aprelida oʻz lavozimiga kirishgan kundan Hassoumi Massaoudouni prezident kabineti direktori lavozimiga tayinlagan. Hassoumi Massaoudou prezident kabineti direktori vazifasida ikki yildan ortiq ishlagach, 2013-yilning 13-avgustida ichki ishlar vaziri lavozimiga tayinlandi. Issoufou ikkinchi muddatga saylangach, 2016-yil 19-oktyabrda siyosatchi milliy mudofaa vaziri lavozimiga tayinlandi. Olti oy oʻtib, 19-oktyabrda u moliya vaziri lavozimini egalladi. 2023-yilgi Nigerdagi davlat toʻntarishidan soʻng Massaoudu prezident Muhammad Bazoum tarafida qoldi va prezidentni toʻntargan harbiy xuntani tanqid qildi. Toʻntarishdan keyin, 2023-yilning 27-iyulida Hassoumi Massaoudou oʻzini davlat rahbari vazifasini bajaruvchi sifatida eʼlon qildi.